Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 13. ožujka 2011.

10(65)2011.

Evanđelje Mt 4,1-11
Isus posti četrdeset dana i đavao ga iskušava.
Čitanje svetog Evanđelja po Mateju
U ono vrijeme: Duh odvede Isusa u pustinju da ga đavao iskuša. I propostivši četrdeset dana i četrdeset noći, napokon ogladnje. Tada mu pristupi napasnik i reče: »Ako si Sin Božji, reci da ovo kamenje postane kruhom.« A on odgovori: »Pisano je: ’Ne živi čovjek samo o kruhu, nego o svakoj riječi što izlazi iz Božjih usta.’« Đavao ga tada povede u Sveti grad, postavi ga na vrh Hrama i reče mu: »Ako si Sin Božji, baci se dolje! Ta pisano je: ’Anđelima će svojim zapovjediti za tebe i na rukama će te nositi da se gdje nogom ne spotakneš o kamen.’« Isus mu kaza: »Pisano je također: Ne iskušavaj Gospodina, Boga svojega!« Đavao ga onda povede na goru vrlo visoku i pokaza mu sva kraljevstva svijeta i slavu njihovu pa mu reče: »Sve ću ti to dati ako mi se ničice pokloniš.« Tada mu reče Isus: »Odlazi, Sotono! Ta pisano je: ’Gospodinu Bogu svom se klanjaj i njemu jedinom služi!’« Tada ga pusti đavao.I gle, anđeli pristupili i služili mu. Riječ Gospodnja.

Post je molitva tijela
Post - svojevoljno odricanje otvara nam slobodan prostor. Mi smo se navikli, čak smo i ovisni da imamo svakog dana jedan obrok. Većina i ne misli o tome odakle dolazi naša hrana, kome, konačno, trebamo zahvaliti. Tko posti, može naučiti svoja životna sredstva, dakle sve što treba za život, pravilno cijeniti i primati kao dar. Tko osjeća svoje potrebe, može imati i duboko iskustvo što znači biti darovan. I baš u postu - dakle u ovom tjelesnom postupku - naša duša ponovno dobiva prostor. Osjećamo tko smo mi pod prekrivačem svagdašnjeg života i dnevnih rutina. I možda možemo naslutiti Boga, sveti prostor njegove prisutnosti. Post je - ako se baš tako hoće - molitva našega tijela. I zato sve religije poznaju duhovnu dimenziju posta. Već nekoliko godina se sve više otkriva njegovo značenje - u Crkvi i izvan Crkve. Ljudi imaju čežnju za onim što ih u nutrini zasićuje. DM

OSNOVNE KUŠNJE (Mt 4, 1-11)
S današnjom nedjeljom ulazimo u korizmu: vrijeme kušnje i probanja. Nužno nam je proći test. Moramo se 'izvježbati' u svladavanju napasti. Takvo probanje je prošao i sam Isus, a kamo li nećemo mi obični ljudi. Može li se danas govoriti o kušnji i pokori kao slobodnom izboru? Čini mi se da nismo skloni bilo kakvoj žrtvi.
Ne radi se o prihvaćanju pokore kao kazne za grijehe nego o žrtvi kao duševnom i tjelesnom treningu. Pokora je način proživljavanja sebe i svijeta u realnim situacijama. Kroz pokoru mi "simuliramo" moguće situacije u koje nas može dovesti život. Pokora je neka vrsta duševnog spartanstva. Faktično mi pokoru biramo ne da bi zadovoljili za grijehe nego da bi ušli u dublju spoznaju samoga sebe. Svi mi više griješimo iz nepoznavanja samih sebe nego li iz zloće.
U Kristu je nekako sintetizirana cijela ljudska povijest čovjeka. Kao da s njime započinje umiranje starog čovjeka i rađanje novog. U Bibliji se uvijek donose događaji koji su proročki i simbolički. Zauvijek su i za sve vrijedni. Kako danas čitati Isusove kušnje? Kao što je Izrael izbjegao u Egipat tako je i Isus. Egipat je zemlja mudrosti i otkrića. Iz Egipta se vraća 'kući' kroz pustinju. A pustinja je izvanjsko mjesto gdje ljudi ne prebivaju.
U pustinju se ide kušati samoga sebe i moliti Boga. Isto tako je pustinja simbol kušnje i napasti. U pustinji se otkriva Boga, ali se doživljava i sotonska kušnja. U pustinji se posti i sanja o svečanoj gozbi (Br 11,4; Izl 16,3). U pustinji je Bog objavio svoju prisutnost. Da, Boga se otkiva na granici naše egzistencije. Tek kad 'kapituliramo' u sebi pokazuje se lice Božje. Bog se pokazuje jako blizu čovjeku, a s druge strane kao da se čovjek odmiče.
Tako je bilo i s prvim Adamom i svim adamima. Isus izlazeći iz "svoje krstionice" je novi Adam, Sin Božji koji predvodi novo čovječanstvo. Do rađanja novog čovjeka potrebno je proći pročišćenje, metanoju (obraćenje) i novo rađanje. Ali ovo drugo rađanje ne događa se od drugoga i bez nas, već s našim nastojanjem i našim pristankom. Adamu je sotona predstavio nadnaravne moći kojima bi se izjednačio s Bogom. U tom stanju ne treba mu ni vjera ni poslušnost.
Sotona s Kristom započinje istom taktikom nudeći mu sve blagodati ovoga svijeta (čovjeku koji je izgladnio u pustinji!) i nudeći mu ostvarenje svih zemaljskih ambicija... Napastovanje Isusa postaje nam jasno u svjetlu Biblije, osobito Knjige postanka i Izlaska. Znači sintetizira se čovjekovo rađanje i preporađanje (Stvaranje i Izlazak!). Tri su ljudske kušnje: kruh, čudo (religioznost), vlast - slava. Ove kušnje nitko ne može preskočiti.
Svatko će se s njima susresti. Istina, ne uvijek na izričit način, ali stvarno da. Takvo je ljudsko biće. Bori se za svoj opstanak. I postavlja nam se pitanje da li smo apsolvirali 'prirodnog' čovjeka i započeli živjeti po 'duhu'. Tek kad čovjek apsolvira ove tri kušnje može se govoriti da je izrastao u novog čovjeka. Kroz savladavanje napasti nad okupiranosti hranom (imanjem), slavom i moći nadvladava se vlastiti egoizam i otvara se drugome.
Bez nadvladavanja ovih kušnji nemoguće je prepoznati Boga i drugog čovjeka. Pa ni samoga sebe. Novi čovjek se rađa iz žrtve i ljubavi. Dobro je naglasiti da ljubav uključuje žrtvu. Sveta je žrtva samo ona koja uključuje ljubav.
Nije svaka žrtva sveta niti je svaka žrtva s ljubavlju. A žrtva koja nije prožeta ljubavlju ne preporađa. Isto tako žrtva s ljubavlju donosi radost. A mi ljudi skloni smo prihvatiti ljubav bez žrtve. A to je vrlo rijetko. Tek kad se prođe kroz kušnje može se govoriti o ljudskoj zrelosti za buduće pothvate.
Prije 'probanja' sva su naša maštanja samo lijepa ideja za koju ne znamo ima li u nama podlogu. I evanđelje reče: poslije nego je Isus svladao kušnje pojavili su se anđeli i služili mu. Eto tako će se događati svakome čovjeku koji odbije napasti imanja, čudesa i slave. Tada će zavladati mir u ljudskom srcu.
Marjan Jurčević

korizmena nedjelja godine A
(Mt 4,1-11)
Popričesna meditacija
Gospodine, molim Te da mi pretvoriš tvrdi kamen života u mekani kruh, da me oslobodiš od svake muke, Ti to možeš ako hoćeš. No Ti mi odgovaraš da “ne živi čovjek samo o kruhu”, i “tražite najprije Božje kraljevstvo”, i “tko želi život svoj spasiti, izgubit će ga”.
Molim Te da me oslobodiš od svake nevolje i teškoće, jer Ti možeš ispuniti svaku želju. A Ti mi odgovaraš “ne iskušavaj Gospodina Boga svojega”, i “nema veće ljubavi od ove: dati život svoj za prijatelje”.
Još bih želio da mi podariš dobar položaj i novac da si tako pružim užitke života. A na to kažeš “ne možete služiti dvojici gospodara: Bogu i bogatstvu”, i “tko želi biti prvi neka bude posljednji”...
Gospodine, pomozi mome srcu da shvati i prihvati Tvoju Riječ! Priredio: Dario Miletić

Pozivamo Vas dragi vjernici iz Zadra, koji ste poznavali fra Ivu Peran na hodočašće u Kaštel Stari: 27. III. 2011.
Polazak sa Starog kolodvora u 7.30 sati. Cijena 50 kn.
Prijave u našoj sakristiji ili Župi Srca Isusova na Voštarnici do popunjenja mjesta u autobusu.

SVEČANOST OTVORENJA POSTUPKA ZA PROGLAŠENJE BLAŽENIM SLUGE BOŽJEGA
FRA IVANA PERANA
* Svečanost će se slaviti u Kaštel Starom, u crkvi
Gospe od Ružarija, u nedjelju, 27. ožujka 2011.
s početkom u 11 sati
* Misno slavlje i otvorenje Postupka predvodi:
mons. Marin Barišić, nadbiskup splitski
* Uz pjevački zbor župe Kaštel Starog, u svečanosti
sudjeluju: klapa 'Sveti Juraj' HRM i zbor Župe 'Sv. Trojstva' iz Punta
Poziv upućuje: Vicepostulatura, Franjevački samostan, Poljudsko šetalište 2 – 21000 SPLIT
Odgovara: fra Bernardin Škunca, vicepostulator – 2011.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 13. III. I. KORIZMENA, Čista, Kristina KRIŽNI PUT u 18,30 sati
Ponedjeljak: 14. III: Matilda, Inocent, Kateheza za odrasle u 19,45 h
Utorak 15. III. Zaharija, Lujza. - Pobožnost utorkom sv. Anti - molitva. - Kateheza za mlade u 20 sati
Srijeda 16. III. Herbert, Agapit (kvatre)
Četvrtak 17. III. Patrik, Domagoj
Petak 18. III. Ćiril J.. (kvatre) KRIŽNI PUT u 18,30 sati
Subota 19. III SV. JOSIP ZBDM (kvatre)
Nedjelja 20. III. II. KORIZMENA, Pačista KRIŽNI PUT u 18,30 sati
Iiduće NEDJELJE SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 18,30 sati.

OBNOVA PODA U CRKVI SV. FRANE
13. ožujka 2011. Naš izvođač «Ploter” pripremio je podlogu od 4 cm na koju su stavili predviđenu izolaciju. Postavljena je toplinska izolacija 5 cm i najlon. Ovog tjedna polažu cijevi za podno grijanje.
Radovi za sada idu i trajati će sve do Uskrsa. Kroz ovo vrijeme misa će biti u jutarnjim satima u kapelici sv. Ante, a večernja i mise nedjeljom u samostanskoj blagovaonici, koju grijemo.
Ovoga tjedna smo primili 3950 KN. Hvala. Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)